Yoga kan mange ting og meget mere, end folk regner med. Ud over ro og balance, giver yoga også fleksibilitet og styrke - og så gør det noget godt for bindevævet. Sådan lyder det fra yogainstruktør Katrine Bagnkop, der hver uge samler to hold med yoga udelukkende for mænd i sit studie Bio Tuning i Frederikshavn. To fyldte hold hver uge Hun har næsten lige så mange mænd som kvinder, der dyrker yoga hos hende, og det er atypisk, for ifølge den seneste undersøgelse omkring danskernes motions- og sportsvaner udført af Idrættens Analyseinstitut, er det 15 procent af kvinderne, der dyrker yoga, mens kun to procent af mændene indfinder sig ud på yogamåtten. - Jeg ved godt, der er lidt en misforstået holdning til mænd og yoga, og jeg kan da også mærke på mændene, når de begynder her, at de er skeptiske og tror måske, det bare handler om at sidde i skrædderstilling og trække vejret, siger Katrine Bagnkop og fortsætter: - Men de finder hurtigt ud af, at yoga kan noget, som andre sportsgrene ikke kan. Jeg har også flere her, der oplever, at yogaen gør, at de bliver bedre til andre sportsgrene og undgår skader, når de dyrker crossfit eller cykler meget. Når først de finder ud af, hvad yoga gør, så siger de ofte, at de skulle være startet for 20 år siden. Væk med myoserne En af dem, der hver uge møder op til yogatime hos Katrine Bagnkop er 63-årige Bo Mellergaard. Han er selvstændig erhvervsdrivende og løber en del i sin fritid, og nu er han også hoppet ud som yogi - for yogaen gør ham bare godt, som han udtrykker det: - Jeg må indrømme, at jeg aldrig havde tænkt på at skulle gå til yoga, og det var da også min hustru, der foreslog det. Jeg må sige, at man får det utroligt godt af at dyrke yoga. Blandt andet forsvinder myoserne i skuldrene, siger Bo Mellergaard. Bedre til at svinge golfkøllen Det var et par kammerater, der fik overbevist en anden af deltagerne på et af de særlige mandehold, Hans Graugaard, til at give yogaen en chance. Og han har meget konkret kunnet mærke en forskel på sin krop, efter han er begyndt at dyrke yoga. - Jeg kan mærke, at det med at kigge tilbage har været lidt svært, når jeg kører bil, men det er næsten ikke forsvundet efter jeg er begyndt på yoga, siger Hans Graugaard, der er 65 år, selvstændig erhvervsdrivende og desuden en ivrig golfspiller. - Jeg kan også mærke, at jeg er blevet bedre til at dreje i hofterne og er blevet mere smidig, tilføjer han. Mere fokus på yoga Katrine Bagnkop håber, at "hendes" mænd kan være med til at afmystificere yogaen som idrætsform for mænd - i alle aldre og form. - Når først man kommer i gang, finder man ud af, hvor vigtigt roen og vejrtrækningen er for kroppen, så trækker det i én. For yogaen kan gøre en forskel i det daglige og giver mere energi, siger Katrine Bagnkop. Hans Graugaard er enig - for yogaen har gjort mange ting meget lettere for ham. - Man kan bruge yoga i mange henseender. Bare det med at trække vejret helt ned i kælderen, når man har lidt for travlt, det gør jeg ofte, siger Hans Graugaard, der er en af de mange, der deltager på holdet Yoga For Stive Mænd hos Katrine Bagnkop i yogastudiet Bio Tuning og fortsætter: - Og ja så er der faktisk mange muskelgrupper, man finder ud af, at man ikke bruger længere, og så bliver man stiv -  og det er som regel de forkerte steder. Så er det godt at få løsnet op.

Referat:
Der er på landsplan langt flere kvinder end mænd, der dyrker yoga, men hos en yogainstruktør i Frederikshavn valfarter mændene til; yoga kan nemlig noget, som andre sportsgrene ikke kan.